SKRIFTLIG FORESPØRGSEL E-0848/02

af Glenys Kinnock (PSE) til Kommissionen

(27. marts 2002)

Om: Diamanter

Det er af afgørende betydning, at Kimberley-processen bliver bragt til en vellykket afslutning, hvis den internationale handel med konfliktdiamanter skal standses. Hvis denne handel ikke hurtigt bliver stoppet,

vil de millioner af mennesker, hvis liv berøres af konflikter finansieret af diamanter, fortsat lide lige så vel som diamantindustriens og diamanters rygte generelt vil lide derunder. Det er vigtigt at standse handelen med konfliktdiamanter for lande som f.eks. Botswana, som producerer rene diamanter og er afhængig af indkomsterne derfra med henblik på landets bæredygtige udvikling, såvel som for diamantindustrien i EU.

Kan Kommissionen derfor oplyse, hvorvidt den er tilfreds med de hidtidige fremskridt i Kimberley-processen?

Mener Kommissionen, at den endelige Kimberley-aftale effektivt vil stoppe handelen med konfliktdiamanter?

Mener Kommissionen, at gennemførelsen af Kimberley-aftalen på EU-plan effektivt vil forhindre ulovlige diamanter i at komme ind i den europæiske forsyningskæde?

Svar afgivet på Kommissionens vegne af Chris Patten

(24. april 2002)

Kimberley-processen har til formål at bryde forbindelsen mellem væbnede konflikter og handelen med konfliktdiamanter, og der er med held forhandlet om en certificeringsordning for den internationale handel med rå diamanter.

Den 29. november 2001 nåede man på ministermødet som led i Kimberley-processen til detaljerede forslag til en sådan ordning. Kommissionen er tilfreds med forhandlingsresultaterne. De Forenede Nationers generalforsamling tilsluttede sig dem i en resolution, der blev vedtaget den 13. marts 2002.

Deltagerne i Kimberley-processen mødtes i Ottawa den 18.-20. marts 2002 for at behandle visse tekniske aspekter af ordningen. Der vil blive afholdt et møde i november 2002 med henblik på samtidig iværksættelse af Kimberley-certificeringsordningen for alle deltagere.

Kimberley-ordningen består af en certificeringsordning og mindstestandarder for kontrol af produktion, transport, udførsel, indførsel og genudførsel. Erhvervet foretager frivillig selvregulering på basis af et system med garantier, som vil hjælpe til at lette en sporing af forløbet af transaktioner med rå diamanter. Ordningen omfatter også et tilsynssystem med mulighed for kontrolmissioner.

Certificeringsordningen for rå diamanter indebærer, at stater kun må tillade indførsel eller udførsel af rå diamanter fra andre deltagere, når der forelægges et certifikat med følgende erklæring: The rough diamonds in this shipment have been handled in accordance with the provisions of the Kimberley Process international certification scheme for rough diamonds, hvilket angiver, at der efter alt at dømme ikke er tale om konfliktdiamanter.

Ordningen er udformet med henblik på at skulle virke effektivt og med et minimum af administrative ressourcer. Ordningen vil ganske vist aldrig helt kunne forhindre, at der forekommer konfliktdiamanter i den lovlige handel, men den vil utvivlsomt gøre det meget vanskeligere at omsætte konfliktdiamanter såvel inden for som uden for Fællesskabet.

Kommissionen agter så snart som muligt at fremlægge et forslag til en rådsforordning om implementering af Kimberley-certificeringsordningen, således at Fællesskabet kan deltage i ordningen senest ved udgangen af 2002. Med forordningen skal der indføres et system for kontrol i hele Fællesskabet. Kommissionen forventer, at systemet i væsentlig grad vil mindske handelen med konfliktdiamanter. Kommissionen påregner, at diamantindustrien i Fællesskabet vil støtte ordningen og hindre, at den omgås. Når ordningen indføres, opstår der en reel risiko for mere udbredt smugling af ulovlige diamanter, hvilket eventuelt vil kræve en yderligere kontrol fra Fællesskabets side.